
A szintetikus szerves pigmentek története, osztályozásuk, tulajdonságaik, és meghatározásuk módszerei

Dolgozatom célja a szintetikus szerves pigmentek történetének áttekintése, kémiai osztályainak ismertetése, és az analitikai lehetőségeik körbejárása. A 20. század során kifejlesztett pigmentek gyorsan jelentős helyet foglaltak el a pigmentpiacon. Ismeretük restaurátori szempontból kiemelten fontos, mivel az idő előrehaladtával egyre több múltszázadi műtárgy szorul beavatkozásra. Ma a művészfestékek közel felében megtalálhatók, ezért – amennyiben időtálló alkotások elkészítése a céljuk – ismeretük az alkotóművészek számára is fontos.
A szintetikus szerves pigmentekkel foglalkozó szakirodalom jelentős része ipari szemléletű, főként a polimergyártás szempontjából közelítik meg ezeket az anyagokat. Ezért fontosnak tartottam, hogy a forrásokat restaurátori szemlélettel átdolgozzam és összegezzem.
A dolgozatot a történeti áttekintéssel kezdtem, amellyel célom az, hogy a szintetikus szerves pigmentek közelmúltbeli megjelenését történelmi perspektívába helyezzem, valamint megmutassam, mi kellett ahhoz, hogy a 20. század során, rövid idő alatt, több száz anyagot fejlesszenek ki. Ehhez áttekintem a pigmentek történetét a paleolitikumtól, valamint a kőolajkémia kezdetét.
Ezek után a szintetikus szerves pigmenteket kémiai szerkezetük alapján csoportokra bontva ismertetem, az egyes csoportok általános tulajdonságait kiemelve. Láthatjuk az egyes osztályok közötti különbségeket árnyalatok, ellenállóság, és felhasználás terén is.
Végül az anyagok azonosítására alkalmazható módszereket ismertetem, saját nedves kémiai vizsgálatokkal kiegészítve.
Restaurátori szempontból a témában a magyar nyelvű szakirodalom mennyisége nagyon csekély, és nagy szükség van az ilyen jellegű rendszerező, összefoglaló dolgozatokra. Kutatásom segítséget nyújthat a magyar restaurátoroknak anyagvizsgálati szempontból, és kiindulási alapot biztosíthat további, szűkebb fókuszú kutatások elkezdéséhez.



